Esbjerg og Lars Justesen har ophævet samarbejdet med øjeblikkelig virkning. Det oplyser klubben på sin hjemmeside.

Den tidligere Hobro-assistent Lars Justesen blev hentet til klubben i januar som assistent for Jonas Dal, som han også arbejdede sammen med i Hobro.

Jonas Dal blev fyret i klubben for en måneds tid siden, og nu er Justesen også færdig i klubben.

- Vi er som en naturlig konsekvens af den seneste udvikling i EfB blevet enig med Lars Justesen om at ophæve samarbejdet. I de syv måneder, han nåede at virke i klubben, lærte vi at sætte pris på hans faglighed, loyalitet og runde personlighed, og vi håber det bedste for ham i hans videre færd, siger Esbjergs administrerende direktør Søren Poulsen til klubbens hjemmeside.

Esbjerg skriver, at den nye cheftræner Colin Todd kun ønsker én assistent, og valget er faldet på Lars Lungi Sørensen.